

Poliisi sai sunnuntaina 6.3. aamuyöllä puolen viiden aikoihin ilmoituksen Imatrankosken uudella torilla tapahtuneesta pahoinpitelystä. Ilmoituksen mukaan kolme miestä pahoinpiteli yhtä miestä nyrkein lyömällä. Poliisipartion mentyä paikalle ilmeni, että suomalainen pariskunta oli riitautunut läheisessä ravintolassa ja kun he olivat poistuneet ravintolasta, kolme miestä oli alkanut pahoinpitelemään pariskunnan miestä lyömällä häntä kasvoihin. Pahoinpitelystä epäillyillä kaikilla kolmella miehellä oli yllään takit, joiden selässä oli Soldiers of Odinin tunnukset.



Samojen miesten epäillään pahoinpidelleen myös paikalla vapaa-ajallaan ollutta järjestyksenvalvojaa.



Poliisipartio tavoitti lähistöltä kolme Jyväskylän seudulta kotoisin olevaa yli 20-vuotiasta miestä. Poliisi on ottanut yhden heistä kiinni ja kuulustellut häntä epäiltynä pahoinpitelyyn. Myös kahta muuta miestä epäillään pahoinpitelystä. Poliisi jatkaa rikoksen tutkintaa. Alkoholilla epäillään olleen osuutta asiaan.